**Ministru kabineta noteikumu projekta "Grozījumi Ministru kabineta 2009. gada 10. februāra noteikumos Nr. 123 "Noteikumi par tiesu informācijas publicēšanu mājaslapā internetā un tiesu nolēmumu apstrādi pirms to izsniegšanas"" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts "Grozījumi Ministru kabineta 2009. gada 10. februāra noteikumos Nr. 123 "Noteikumi par tiesu informācijas publicēšanu mājaslapā internetā un tiesu nolēmumu apstrādi pirms to izsniegšanas"" (turpmāk – Noteikumu projekts) izstrādāts, pamatojoties uz Tieslietu ministrijas iniciatīvu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009. gada 10. februāra noteikumi Nr. 123 "Noteikumi par tiesu informācijas publicēšanu mājaslapā internetā un tiesu nolēmumu apstrādi pirms to izsniegšanas" (turpmāk – Noteikumi) cita starpā paredz prasības attiecībā uz nolēmumu anonimizāciju (informācijas daļas, kas atklāj fiziskās personas identitāti, dzēšanu) un publicēšanu. Nolēmumus publicēšanai sagatavo (anonimizē) tiesu darbinieki. Savukārt Tiesu administrācija veic anonimizēto nolēmumu pārbaudi pirms publicēšanas un publicē tos.Atbilstoši spēkā esošajam regulējumam tiesas priekšsēdētājs organizē tiesu nolēmumu saglabāšanu Tiesu informatīvajā sistēmā un spēkā stājušos atklātā tiesas sēdē pieņemtu tiesas nolēmumu anonimizāciju, uzdodot to veikt tiesas darbiniekam vai amatpersonai.Kopš 2013. gada septembra, kad tiesu darbinieki sākuši izmantot izstrādāto tiesu nolēmumu anonimizācijas risinājumu, Tiesu administrācija veikusi apjomīgus anonimizācijas risinājuma papildinājumus, novēršot sistēmā konstatētās nepilnības, uzlabojot anonimizācijas šablonu precizitāti un ieviešot papildu funkcijas nolēmuma teksta apstrādei, padarot sistēmu pēc iespējas precīzāku un ērtāku nolēmumu apstrādes veikšanai. Organizēta tiesu darbinieku apmācība darbam ar nolēmumu anonimizācijas risinājumu. Tiesu darbinieki nodrošināti ar jaunu datortehniku. Izstrādātas vadlīnijas darbam ar anonimizācijas rīku.Vērtējot tiesu darbinieku apstrādātos nolēmumus, secināts, ka ievērojami uzlabojusies to anonimizācijas kvalitāte, anonimizācijas tehniskais risinājums darbojas ērti un bez tehniskām kļūdām. Tiesu darbinieku prasmes sistēmas izmantošanā ir ievērojami uzlabojušās. Datu neaizstāšana novērojama reti (vienā nolēmumā no desmit), salīdzinot ar laiku, kad sistēmu sāka izmantot.Līdz ar to Tiesu administrācijas veiktā visu anonimizēto nolēmumu pārbaude pirms publicēšanas nav nepieciešama. Vienlaikus Tiesu administrācija nodrošinās tiesas darbinieku anonimizēto nolēmumu pēcpārbaudi izlases kārtībā un informēs atbildīgo tiesas darbinieku par konstatētajām nepilnībām, ja tādas tiks fiksētas, lai nodrošinātu pēc iespējas kvalitatīvāku nolēmumu anonimizācijas apstrādi un publicēšanu.Ievērojot minēto, Noteikumu projektā paredzēts, ka papildus nolēmumu anonimizācijai tiesas priekšsēdētājs organizē Noteikumu 5.4.1., 5.4.2. un 5.4.3. apakšpunktā minēto nolēmumu pieejamību (publicēšanu), uzdodot to veikt attiecīgam tiesas darbiniekam (darbiniekiem) vai amatpersonai (amatpersonām), tādējādi, atsakoties no Tiesu administrācijas pienākuma veikt Noteikumu 5.4.1., 5.4.2. un 5.4.3. apakšpunktā minēto anonimizēto nolēmumu pārbaudi pirms publicēšanas un to publicēšanu.Saskaņā ar spēkā esošo Noteikumu 19. punktu Tiesu administrācija nodrošina tiesas sēžu kalendāra, tiesvedības gaitas datu un judikatūras datubāzes datu atjaunošanu no Tiesu informatīvās sistēmas tiesu portālā divas reizes diennaktī plkst. 8.00 un plkst. 16.00. Noteikumu projektā paredzēts, ka datu atjaunošana no Tiesu informatīvās sistēmas notiks vienu reizi diennaktī. Tādējādi tiesu darbinieki darba laikā var reģistrēt aktuālo informāciju par lietu tiesvedības gaitu Tiesu informatīvajā sistēmā un nepieciešamības gadījumā veikt reģistrēto datu labošanu un pārbaudi. Savukārt ārējiem lietotājiem (sabiedrībai) nākamajā dienā pēc datu reģistrēšanas Tiesu informatīvajā sistēmā (datu replikas izpilde tiek uzsākta plkst.1.00) tiesu portālā ir pieejama visa aktuālā informācija par lietu tiesvedības gaitu, nozīmētajām tiesas sēdēm. Datu atjaunošana Datu izplatīšanas sistēmā vairākas reizes diennaktī varētu radīt neskaidrības un pārpratumus par atjaunotās informācijas uzrādīšanu, jo dati varētu tikt atspoguļoti nepilnīgi.Tiesu administrācija ar esošajiem darbinieku resursiem un kapacitāti dienas laikā var nodrošināt apmēram 200 nolēmumu pēcpārbaudi un publicēšanu tiesu portālā. Tomēr, ņemot vērā, ka sākotnēji Tiesu administrācijā nolēmumu anonimizācijas pēcpārbaudi un publicēšanu veica divi darbinieki, vēsturiski izveidojies tiesu nolēmumu uzkrājums Tiesu administrācijā. Papildus piešķirtie darbinieki esošajā situācijā nespēj pietiekami ātri apstrādāt esošo tiesu nolēmumu uzkrājumu un nodrošināt, lai neveidotos jauns tiesu apstrādāto nolēmumu uzkrājums Tiesu administrācijā. Pamatojoties uz iepriekš minēto, esošajā situācijā Tiesu administrācija nespēj nodrošināt savlaicīgu tiesu nolēmumu publicēšanu un pieejamību tiesu portālā.Atsakoties no viena tiesu nolēmumu apstrādes posma pirms nolēmumu publicēšanas (Tiesu administrācijas pēcpārbaudes), sabiedrība ar apstrādātajiem nolēmumiem varēs iepazīties uzreiz pēc to anonimizācijas apstrādes Datu izplatīšanas sistēmā. Rezultātā tiks nodrošināta ātrāka tiesas nolēmumu pieejamība sabiedrībai. Tiesas darbinieka vai amatpersonas pienākumi nemainīsies.Lai nodrošinātu iespēju tiesas priekšsēdētājam pašam organizēt nolēmumu publicēšanu Datu izplatīšanas sistēmā, tajā jāievieš izmaiņas attiecībā uz lietotāju tiesībām un piekļuvi, līdz ar to Noteikumu projektā paredzēts, ka Noteikumi stāsies spēkā 2017. gada 1. augustā.Atbilstoši Noteikumu 18. punktam Tiesu administrācija nodrošina, ka informācija par tiesnešu vai tiesas darbinieku amata vakancēm un izsludinātajiem amatu konkursiem tiek ievietota tiesu portālā ne vēlāk kā vienas darbdienas laikā pēc sludinājuma publicēšanas oficiālajā laikrakstā. Ņemot vērā Oficiālo publikāciju un tiesiskās informācijas likumā lietoto terminoloģiju, Noteikumu projektā paredzēts vārdu "laikrakstā" aizstāt ar vārdiem "izdevumā "Latvijas Vēstnesis"".Noteikumu 12. punktā uzskaitīti fizisku personu identificējoši dati, kurus, sagatavojot nolēmumu publicēšanai, dzēš, aizstājot ar attiecīgu norādi. Ņemot vērā, ka 2017. gada 19. aprīļa Saeimas Juridiskās komisijas sēdē izskatīšanā pirms trešā lasījuma atbalstīts likumprojekts "Grozījumi Civilprocesa likumā" (Nr. 628/Lp12), kas cita starpā ietver grozījumu Civilprocesa likumā attiecībā uz prasītāja un atbildētāja pienākumu (attiecīgi pieteikumā vai paskaidrojumā) norādīt kredītiestādes nosaukumu un konta numuru, kurā veicama piedzenamās summas samaksa vai atlīdzināmi tiesāšanās izdevumi, Noteikumos kredītiestādes konta numurs nosakāms kā fizisku personu identificējoši dati. Priekšlikums anonimizēt kredītiestādes konta numuru izskatīts un atbalstīts ar tieslietu ministra rīkojumu Civilprocesa likuma grozījumu izstrādei izveidotajā pastāvīgajā darba grupā. Ievērojot minēto, Noteikumu projektā paredzēts, ka, sagatavojot nolēmumu publicēšanai, kredītiestādes konta numuru aizstāj ar vārdiem "konta numurs".Saskaņā ar Noteikumu 14. punktu, sagatavojot nolēmumu publicēšanai vai izsniegšanai, dati par tiesnesi, prokuroru, zvērinātu advokātu, zvērinātu notāru, tiesas piesēdētāju un tiesu izpildītāju netiek dzēsti vai aizsegti. Tā kā attiecīgā punkta mērķis ir noteikt, ka nav aizklājami dati par tādu personu, kas lietā piedalās, pildot savus amata pienākumus, šajā punktā minēto personu sarakstu nepieciešams papildināt ar norādi uz maksātnespējas procesa administratoru, ņemot vērā, ka Noteikumu 14. punktā attiecīgā personu kategorija šobrīd nav minēta. |
| 3. | Projekta izstrādē iesaistītās institūcijas | Tieslietu ministrija, Tiesu administrācija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrība kopumā, tiesu un zemesgrāmatu nodaļu tiesneši un tiesu darbinieki, Tiesu administrācijas darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Samazinās Tiesu administrācijas darbinieku pienākumi attiecībā uz anonimizēto nolēmumu pārbaudi pirms publicēšanas un publicēšanu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts paredz tehniska rakstura grozījumus Noteikumos, līdz ar to sabiedrības līdzdalības iesaistīšana nav nepieciešama. |
| 2. | Sabiedrības līdzdalība projekta izstrādē | Noteikumu projekts šo jomu neskar. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesas, to zemesgrāmatu nodaļas, Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Samazinās Tiesu administrācijas darbinieku pienākumi attiecībā uz anonimizēto nolēmumu pārbaudi pirms publicēšanas un publicēšanu. |
| 3. | Cita informācija | Nav. |

Anotācijas III, IV un V sadaļa – Noteikumu projekts šīs jomas neskar.

Iesniedzējs:

tieslietu ministrs Dzintars Rasnačs

Reinika 67036775

vineta.reinika@tm.gov.lv